非常父子
俗語有云「上陣不離父子兵」,用嚟形容今晚呢個飯局實在係最貼切不過,我同修哥(石修)認識多年,睇住佢囝囝阿Sam(陳宇琛)大個仔。依家修哥依舊喺「小生界」佔一重要地位,阿Sam最近就憑《烈火雄心3》中嘅「黑仔明」逐漸入屋,佢仲進軍藝術界作雙線發展,梗係要好好慶祝!
飯局金句:Never too late!
其實修哥同阿Sam都好少飲酒,今晚得佢哋畀面,我點可以唔飲多杯?乾!
年少氣盛
雖然阿Sam為演藝事業改look,但佢嘅rocker因子不變。
修哥呢位小生由80年代做到千禧年代,跨世紀瘋魔電視迷,我唔講你一定唔知,其實90年代嘅修哥,曾經經營過火鍋店,所以今晚我就精心揀咗啱啱喺銅鑼灣開分店嘅高格調火鍋店「不倒翁中日火鍋料理」,同修哥、阿Sam烚住傾。
近年嘅火鍋愈嚟愈多元化,除咗傳統形式嘅打邊爐外,新式啲嘅仲有魚生供應,照顧晒唔同食客嘅口味;同做人、做artist一樣,要多變、不停自我增值,先至迎合到市場!好似阿Sam咁,為演藝界作出貢獻外,舊年開始創業,建立自己嘅飾物品牌「Llazy-Bonez」,學以致用。
「以前喺英國讀建築嘅時候,受到Marilyn Manson等hard rock歌手嘅感染,所以我特別鍾意Gothic(哥德式)同punk嘅銀器首飾,最鍾意骷髏頭嘅飾物。瘋狂時期,我連打扮都跟到足,試過企喺爹哋媽咪面前,連佢哋都唔認得我㗎。03年因為入咗行,我嘅打扮至回復『正常』,當然我仍然keep住儲銀器,但儲極都冇一件令我覺得係perfect嘅飾物,所以07年我就讀咗中文大學嘅首飾設計課程,開始自己挑蠟起模製作自己嘅飾物。」
阿Sam一邊為我同修哥放墨魚滑落鍋,一邊繼續講佢嘅夢想。「我有為自己定下一個目標,但係我暫時唔想講出嚟住,始終要做到有啲成績畀人睇到,好過得個講字唔做,我覺得我要做到一啲令爹哋會proud of我嘅事。」
三十而立
「不倒翁」老闆謝進洪先生(左二)特意招呼我哋,真係畀面!
當我左邊嘅阿Sam講出佢呢番「奮鬥宣言」之時,坐喺我右邊嘅修哥不停點頭,大感安慰,喺囝囝行開嘅時候,修哥同我講:「阿Sam好少喺人前作出承諾,連我之前都冇聽過佢咁講過,我諗佢見到你太開心,要同你share佢嘅喜悅。」
哈哈哈!其實當我聽到阿Sam當住爹哋面前話要為未來打拼嘅時候,我同樣深受震撼。年輕人,就係要有衝勁、魄力同埋承擔。阿Sam呢一番話,就成為我主持《金牌飯局》近4年來,令我最感動嘅一刻。
呢個時候阿Sam返回座位,繼續話題:「本來我都唔知開唔開始搞生意㗎,但後來喺畢業展覽上,阿Sir話我嘅作品有好好嘅反應。得到其他人嘅認同,我就打咗強心針咁,跟住就開始搞舖頭嘅嘢,依家run咗一年,下個月我就30歲嘞,希望唔會太遲啦!」
Never too late!其實要成功,最緊要係為自己定下目標,再部署達成目標嘅步驟,依家阿Sam喺呢方面已經起步,step by step,一定成功在望,乾!
最愛羊羶


我欣賞阿Sam對事業有目標,雖然佢覺得30歲起步有啲遲,但係我話畀大家知,30歲,對男人嚟講,特別係有心大展拳腳嘅男士,先至係真正嘅開始,撐佢撐到底。大家不妨click上阿Sam自家品牌「Llazy-Bonez」網頁: http://www.llazybonez.com,睇吓佢嘅作品。


阿Sam製作嘅飾物,全部模都係佢一刀一刀雕刻出嚟,佢話:「唔使拍劇,我就喺office入面design同造模㗎嘞!」夠晒100%投入。
雖然阿Sam不停為佢嘅設計夢努力,但佢並冇因此而放慢佢嘅演藝步伐㗎。近排《烈火3》嘅「黑仔明」一角,令阿Sam成功入屋,修哥話:「佢依家出街都有觀眾叫佢『黑仔明』,咁就代表佢呢個角色好成功,見到阿Sam好努力去做每件事,能夠有好嘅result都好開心。話就話佢30歲啫,其實佢喺我同媽咪心目中,都係baby嚟咋。」
修哥話畢,阿Sam就二話不說為爹哋將羊肉落鍋,以行動回應,因為羊肉正係修哥火鍋必食嘅美點,佢仲話:「羊肉最正係有羶味,我食羊肉唔羶唔食㗎!Paco你都整件吖!」哈哈哈!多得修哥、阿Sam先有今晚呢個親情火鍋,我淥番一件畀你哋就差唔多,乾!
不倒翁中日火鍋料理

